
Comparison of quality of life, the level of resilience and frequency of exercise in type 1 diabetic adolescents with healthy peers

A kutatás alapproblémája és célkitűzése
Az 1-es típusú diabétesz az egyik leggyakoribb gyermekkori krónikus betegség, melyet az orvostudomány jelenleg még nem tud gyógyítani. A betegség hatással lehet az életminőségre, a nehézségekkel szembeni megküzdési képességre, valamint a betegek glikémiás kontrolljára is. Kutatási célom, hogy megvizsgáljam milyen hasonlóság vagy eltérés található az életminőségben, a reziliencia szintben és a testmozgás gyakoriságában az 1-es típusú diabéteszes serdülők és egészséges kortársaik között. Célom volt még a glikémiás kontrollt befolyásoló tényezők vizsgálata.
Anyag és módszer
Összesen 83 fő 1-es típusú diabéteszes serdülő és 227 egészséges kontroll vett részt a vizsgálatban. A 12-19 év közötti diabéteszes fiatalok a B.-A.-Z. Megyei Kórház és Egyetemi Oktató Kórház Velkey László Gyermek Egészségügyi Központ Gyermek Diabétesz Szakambulanciájának voltak a gondozottai, a kontroll csoportot 3 város 1-1 gimnáziumának hasonló korú tanulói képezték. Az életminőséget a Pediatric Quality of Life Inventory 4.0 Általános Moduljával, valamint a 3.0 Diabétesz Moduljával néztem. A nehézségekkel szembeni megküzdési képességet a Resilience Scale-15 kérdéssorral vizsgáltam, amelyet kiegészítettem egy, a rendszeres fizikai mozgást vizsgáló kérdéssel. Az adatok átlagban és szórásban kerültek bemutatásra, a számítások t-próbával, Khí-négyzet próbával, F-próbával, korrelációs és regressziós számítással történtekaz SPSS 22.0 statisztikai szoftver segítségével.
Eredmények
A diabéteszes és kontroll serdülők között nem volt különbség sem az életminőségben, sem a reziliencia szintben, sem a mozgás gyakoriságában. A fiúk többet és rendszeresebben mozogtak, mint a lányok. A rendszeres testmozgás pozitívan hatott a reziliencia szintre és az életminőségre. A reziliencia szint és az életminőség között szignifikáns összefüggés volt. Regressziós vizsgálatunkban a glikémiás kontroll függetlennek bizonyult a nemtől, életkortól, a diabétesz időtartamától, a pumpa használatától, a testmozgás gyakoriságától, a reziliencia szinttől és a diabétesz-specifikus életminőségtől.
Következtetés
A diabéteszes serdülők kortársaikhoz hasonló életvitelt folytatnak. Hasonló az életérzésük és a nehézségekkel való megbirkózási képességük. Testmozgási szokásaikban sem különböznek, bár a fiúk többet mozognak, mint a lányok. A kutatásban a diabéteszes serdülők glikémiás kontrollt befolyásoló tényezőire nem derült fény. Ehhez valószínűleg további, nagyobb mintaszámú vizsgálatszükséges.



